คลังล้างบัญชีคนจนให้ลงทะเบียนใหม่หมด
คลังล้างบัญชีผู้มีรายได้น้อย เปิดลงทะเบียนคนจนใหม่ทั้งหมด วันที่ 3-30 เม.ย.นี้
26 ม.ค. 2560

คลังล้างบัญชีผู้มีรายได้น้อย เปิดลงทะเบียนคนจนใหม่ทั้งหมด วันที่ 3-30 เม.ย.นี้
นายกฤษฎา จีนะวิจารณะ ผู้อำนวยการ สำนักงานเศรษฐกิจการคลัง (สศค.) เปิดเผยว่า นายอภิศักดิ์ ตันติวรวงศ์ รมว.คลัง เห็นชอบให้ลงทะเบียนผู้มีรายได้น้อยรอบใหม่วันที่ 3-30 เม.ย.นี้ โดยผู้ที่ไม่เคยลงทะเบียนและผู้ที่เคยลงทะเบียนแล้ว 8 ล้านคน ต้องมาลงทะเบียนใหม่ทั้งหมด
ทั้งนี้ การลงทะเบียนทำได้ทั้งที่ธนาคารกรุงไทย ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) ทุกสาขาทั่วประเทศ โดยครั้งนี้คลังจังหวัดของกรมบัญชีกลางจะเข้ามาร่วมรับลงทะเบียนด้วย เพื่ออำนวยความสะดวกให้กับผู้ลงทะเบียนมากขึ้น
นายกฤษฎา กล่าวว่า ผู้ลงทะเบียนรอบใหม่จะได้รับบัตรผู้มีรายได้น้อยประจำตัวทุกคน เพื่อเตรียมพร้อมไว้รับสวัสดิการที่รัฐบาลจะทำให้ในอนาคต เช่น การ ลดค่าน้ำ ค่าไฟฟ้า การขึ้นรถเมล์ รถไฟฟรี เป็นต้น โดยใช้บัตรดังกล่าวรูดกับเครื่องก็จะรู้ได้ทันทีว่าได้รับสวัสดิการดังกล่าวหรือไม่
สำหรับการช่วยเหลือผู้สูงอายุ มีผู้สูงอายุเกิน 60 ปี ทั้งหมด 10 ล้านคน มีคนชรา 8 ล้านคน ที่ได้รับเบี้ยคนชราเดือนละ 600-1,000 บาท/เดือน ในจำนวนนี้เป็นผู้สูงอายุรายได้น้อย 3.5 ล้านคน ซึ่งเบี้ยคนชราที่รับอยู่ไม่เพียงพอกับการดำรงชีพ จากการศึกษาของคลังเบี้ยคนชราที่ผู้สูงอายุควรได้รับเดือนละ 1,200-1,500 บาท/เดือน ซึ่งหากผู้สูงอายุมีฐานะดีสละสิทธิทั้งหมดก็จะทำให้มีเงินพอจ่ายให้กับ ผู้สูงอายุรายได้น้อย
อย่างไรก็ตาม คลังก็ยังมีแผนเสนอรัฐบาลตั้งกองทุนชราภาพ โดยใช้เงินภาษีบาปสุราเบียร์และยาสูบส่งเข้ากองทุนโดยตรง โดยส่วนหนึ่งจะนำมาจ่ายเบี้ยคนชราเพิ่มให้ได้เดือนละ 100 บาท หรือปีละ 2,000 ล้านบาท
"ตอนนี้มีผู้สูงอายุ 2 ล้านคน ที่ไม่ขอรับเงินโดยไม่มาลงทะเบียนรับเงินตั้งแต่ต้น ในจำนวน 8 ล้านคน มีมากกว่าครึ่งที่ฐานะดี ทางคลังอยู่ระหว่างการออกแบบใบยินยอมการสละสิทธิ โดยเงินดังกล่าวไปจ่ายเพิ่มให้กับผู้สูงอายุที่รายได้น้อยกว่าทันที เพื่อชีวิตความเป็นอยู่ดีขึ้น" นายกฤษฎา กล่าว
ภาพประกอบข่าว